作者:史達祖
標題:賀新郎
內容:同住西山下。是天地中間，愛酒能詩之社。船向少陵佳處放，塵世必無知者。暑不到、雲宮風榭。楚竹忽然呼月上，被東西，幾葉雲縈惹。雲散去，笑聲罷。清尊莫為嬋娟瀉。為狂吟醉舞，毋失晉人風雅。踏碎橋邊楊柳影，不聽漁樵閒話。更欲舉、空杯相謝。北斗以南如此幾，想吾曹、便是神仙也，問今夜，是何夜。